# Maaseutuparlamentin Hiilestä kiinni -keskustelutilaisuudet nuorille28.9.2021

## Yhteenveto

**Maaseutuparlamentissa pidettiin kaksi nuorille suunnattua Hiilestä kiinni -keskustelutilaisuutta, joihin osallistui yhteensä 12 nuorta. Tilaisuuksien tavoitteena oli kuulla maaseudun nuorten näkökulmia siihen, millaisia mahdollisuuksia maaseudulla sekä maa- ja metsätaloudessa on hillitä ilmastonmuutosta ja millaisia toimenpiteitä maa- ja metsätaloudessa tarvitaan ilmastotoimien edistämiseksi.**

Keskustelijat nostivat esille poliittisen päätöksenteon merkityksen sekä ilmastotoimien edistämisen lainsäädännöllä ja taloudellisella ohjauksella. Osallistujat näkivät tärkeänä ennakoivan päätöksenteon, kuten yhteiset pelisäännöt sekä selkeät tavoitteet, tiekartat ja askelmerkit. Muutama osallistuja mainitsivat myös kuntapolitiikan hyvät esimerkit, joilla voidaan vaikuttaa alueelliseen päätöksentekoon sekä rohkaista erilaisia ihmisiä mukaan ilmastotyöhön.

Keskustelijat kertoivat, että maa- ja metsätalouden ilmastotyössä tarvitaan konkreettisia sekä viljelijöitä, metsänomistajia ja muita maanomistajia motivoivia toimenpiteitä, käytännönläheisiä työvälineitä hiilensidontaan sekä rohkeita avauksia, kuten uusia viljely- ja metsänhoitotekniikoita ja viljelylajeja. Olemassa oleville ratkaisuille tarvitaan konkreettisia toimenpidesuunnitelmia ja toimintapolkuja. Osa keskustelijoista nosti esille maatalouden jatkuvuuden sekä huoltovarmuuden turvaamisen tärkeyden sekä nuorten, viljelijöiden ja metsänomistajien kuulemisen. Ilmastotoimien tulisi olla reiluja, nousi esille muutamassa nostossa.

Keskustelussa painotettiin tiedon välittämisen sekä koulutuksen ja henkilökohtaisen neuvonnan tärkeyttä, erityisesti uusista käytännöistä. Useampi keskustelija mainitsi, että hankkeiden sekä tuoreiden tutkimustulosten tuottama tieto tulisi olla mahdollisimman nopeasti käytössä ja tietoisuutta toimenpiteistä tulisi levittää tehokkaasti. Viestintä tukee toimenpiteiden toteutusta ja toimijoiden motivointia, ja viestintää tulisi kohdentaa oikein eri kohderyhmille. Osallistujat painottivat, että viljelijöiden jo nyt tekemästä hiilensidontatyöstä sekä maatalouden hyvistä käytännöistä ja positiivisista vaikutuksista tulisi tiedottaa.

Useampi osallistuja nosti esille, että maanomistajat ja toimijat tarvitsevat helposti ymmärrettävää ja toimintaan innostavaa tietoa. Viestinnässä voitaisiin hyödyntää sidosryhmien kautta tulevaa viestintää, mutta myös julkisen sektorin toimijoiden tulisi panostaa viestintään. Eräs osallistujista esitti konkreettisena esimerkkinä tilalla tehdyt viestintätilaisuudet. Keskustelussa nousi esille, että uudet viestinnän työvälineet, kuten uudistavan viljelyn e-opisto, monipuolistavat viestintää, mutta pohdittiin myös, miten suuren osan viljelijöitä nämä tavoittavat.

Muutama nosti tärkeänä sen, että tietoa arjen pienistä ja ilmastoviisaista teoista tarjotaan kuluttajalle ja siten tuetaan ihmisten omia jokapäiväisiä ratkaisuja ilmastomyönteisempään suuntaan. Keskustelijat kaipaisivat positiivista, mahdollistavaa näkökulmaa, joka kannustaisi ihmisiä eikä pelkästään loisi ahdistusta.

Yksittäisistä toimenpiteistä osallistujat nostivat esille hampun hyödyntämisen viljelykierrossa sekä hiilen sitomisen soiden turpeeseen.

Eräs esille tuotu näkökulma oli, ettei puun poltto bioenergiana ole ilmastoratkaisu vaan fossiilisia korvatessa puulla pitäisi olla pääpaino pitkäikäisissä puutuotteissa. Muita keskustelussa esille nostettuja yksittäisiä huomioita olivat sähköisen siirtymän edellyttämän kaivostoiminnan lisääntyneet hiilidioksidipäästöt sekä vesistöjen saastumista sekä se, ettei hiilinielujen kasvattamisessa ole tapahtunut merkittävää edistystä.

Erä keskustelija nosti esille myös monimuotoisuuden edistämisen, ja siellä erityisesti yritysten tekemät toimet, kuten ennallistamisen ja suojelun edistäminen monimuotoisuusstrategioissa. Keskustelija toivoi näiden nostamista myös muiden metsänomistajien agendalle luonnonhoidon ohella.